送鄭尚書罷帥歸福州
作者：項安世
朝代：宋

paragraphs: 共惟漢從官，三仕屈吾指。
前輩有鄭公，後來王趙耳。
更生初去國，玉色欣共理。
我時見一葉，已識秋風起。
明年孔戣去，零落真復爾。
王師凜孤鶴，獨叫青雲裏。
下有萬伏弦，開雲看白雉。
前年鄭公來，初論差可喜。
謂當上聯璧，共舉漢綱紀。
三年越山中，不使度此水。
低頭用朱墨，得去真晚矣。
况當少天官，風木赴淮涘。
一時東都空，物理固如此。
此行關世運，特可慰閭里。
下有賢寓公，上有名刺史。
想見閩父老，懽喜屐折齒。
雖然廟朝舊，迹遠心自邇。
公行見趙公，此語式舉似。
有事當驛聞，毋忘漢天子。